
Emberi fejlődés Euripidés Hiketidesében

Dolgozatomban azt elemzem, hogyan jelenik meg az emberi fejlődés elképzelése Euripidés Hiketidesében. Théseus a 195-249. sorokban az emberiség történetét fejlődésként mutatja be, amely fejlődés a korai, vadállatokéhoz hasonló állapottól egy rendezett, és az emberi intellektus által meghatározott élethez vezetett. Röviden vizsgálom az itt kifejtett gondolatok kapcsolatát az ötödik században megjelenő emberi fejlődésről szóló filozófiai nézetekkel, és a Prométheus-mítosszal. Elemzésem középponti része a Théseus kifejtette nézet illeszkedése a darab egészébe, és a változások, amelyek ebben a nézetben végbemennek, ahogyan Théseus szembesül az őt körülvevő rokoni és társadalmi kapcsolatok összetettségével, amely kapcsolatok feltűnően hiányoznak a mítoszból, ám nagy jelentőségre tesznek szert a darab folyamán. Emellett feltérképezem az állat-ember kapcsolat motívumát a mítoszban és a darab egészében.



